Oratio Wessobrunnensis
Oratio Wessobrunnensis sive Wessofontana est unum e veterrimis monumentis linguae Theodiscae Antiquae quod in Wessofontano coenobio Wessofonte in Bavaria Superiore inventum est. Scriptor ignotus anno ignoto saeculi noni eam conservandi causa in membrana praecipue textus latinos continente inscripsit. Veterrimum carmen christianum linguae theodiscae est et Monaci in bibliotheca rei publicae Bavaricae (Bayerische Staatsbibliothek) sub numero Clm 22053 (folio 65v/66r) conservatur. Caput eius litteris uncialibus, reliquus textus minusculis Carolingianis compilatus est. Poema principale metro alliterativo de cosmogonia, prex sequens prosa scripta est.